Sauber

**Sauber Motorsport AG,** súťažne **Stake F1 Team Kick Sauber** bol švajčiarsky automobilový tím Formuly 1, ktorý založil Peter Sauber v roku 1992. Sídlil v meste Hinwil, kde mal vývojové centrum aj dielňu. Prvé preteky na ktorých sa tím zúčastnil, bola Veľká cena Juhoafrickej republiky v roku 1993. V rokoch 20062009 bola majoritným vlastníkom spoločnosti automobilka BMW a tím vystupoval pod názvom **[[BMW Sauber]]**. 29. novembra 2017 Sauber podpísal niekoľkoročnú technickú a obchodnú zmluvu s Alfa Romeo. Tím Sauber odkúpila automobilová spoločnosť Audi za 600 miliónov eur, ktorá bude od sezóny 2026 pretekať pod názvom Audi F1 Team.

## História
230px|náhľad|vpravo|Robert Kubica počas Veľkej ceny Kanady 2008
230px|náhľad|vpravo|Nico Hulkenberg počas Veľkej ceny Malajzie 2013
230px|náhľad|vpravo|Obidva monoposty Sauber počas Veľkej Ceny Bahrajnu 2016
Predchodcom súčasnej spoločnosti **PP Sauber AG** založil Peter Sauber ešte v roku 1970. Od ponúkania služieb motoristom sa vyvinul športový tím, ktorý sa od roku 1982 zúčastňoval Majstrovstiev sveta skupiny C. V rokoch 1989 a 1990 získal titul majstra sveta v tejto kategórii Jean-Louis Schlesser. Tím úspešne účinkoval aj v pretekoch 24 hodín Le Mans, keď v roku 1989 zvíťazil s pilotmi Stanley Dickens, Manuel Reuter a Jochen Mass. 

##### Továrenský tím BMW (2006–2009)
:*Hlavný článok: [[BMW Sauber]]*

Na konci roka 2005 odkúpilo BMW väčšinový podiel v tíme od Credit Suisse. Peterovi Sauberovi zostal 20% podiel a tím bol premenovaný na **BMW Sauber**.

Pre sezónu 2006 sa do tímu vrátil Nick Heidfeld, pričom Jacques Villeneuve zostal v tíme ako druhý jazdec. Poliak Robert Kubica sa stal tretím jazdcom. Tím naďalej využíval vybavenie Sauberu hlavne na konštrukciu šasi a testovanie vo veternom tuneli, zatiaľ čo BMW vyvíjalo v Mníchove nový motor P86 V8.

V sezóne 2007 sa stal Kubica trvalým jazdcom, popri Heidfeldovi. Výkonovo bol tím za Ferrari a McLarenom, no pred ostatnými tímami. Počas Veľkej ceny USA nahradil Kubicu Sebastian Vettel, ktorý dokončil preteky na ôsmej priečke s stal sa zároveň najmladším jazdcom, ktorý skóroval v F1.

Heidfeld a Kubica zostali v tíme aj počas sezóny 2008. Prvé víťazstvo pre BMW Sauber získal Kubica počas Veľkej ceny Kanady, pričom tímový kolega Heidfeld skončil na druhom mieste potom, čo Hamilton a Räikkönen mali kolíziu v pitlane. Toto bolo taktiež prvé víťazstvo monopostu s motorom BMW od Veľkej ceny Brazílie 2004. Po tomto víťazstve sa vývoj presunul smerom na nasledujúcu sezónu, čo sa odrazilo aj vo výsledkoch.

Pre sezónu 2009 si tím ponechal oboch jazdcov, Heidfelda aj Kubicu. Tím plánoval bojovať v tejto sezóne o titul, no už začiatok sezóny bol sklamaním. Na Veľkú cenu Turecka mal tím priniesť množstvo vylepšení, vrátane nového difúzora a vylepšeného systému rekuperácie kinetickej energie z bŕzd (KERS). KERS sa však nepodarilo nasadiť a túto jednotku teda využívali iba tímy Ferrari a McLaren. Nasledujúce ráno po zasadaní predstavenstva BMW 28. júla 2009 bolo na tlačovej konferencii oznámené, že BMW odíde z F1 na konci roka 2009. Predseda predstavenstva Norbert Reithofer to vysvetlil ako strateické rozhodnutie.

##### Návrat Sauberu s motormi Ferrari (2010–2017)
3. decembra 2009 FIA potvrdila, že Sauber, odkúpený naspäť Peterom Sauberom, sa bude môcť zúčastniť šampionátu v sezóne 2010 a vyplní miesto, ktoré zostalo voľné po odchode tímu Toyota Racing. Tím začal používať motory Ferrari. Keďže Peter Sauber nepodal žiadosť na zmenu názvu, tím pretekal v sezóne 2010 stále pod názvom **BMW Sauber** napriek tomu, že monopost neobsahoval žiadne komponenty od BMW. Potvrdenými jazcami pre túto sezónu boli Kamui Kobayashi a Pedro de la Rosa. Od Veľkej ceny Singapuru de la Rosu nahradil Nick Heidfeld.

Od roku 2011 sa tím volal jednoducho **Sauber F1 Team**. V tejto sezóne jazdil po boku Kobayashiho nováčik Sergio Pérez. Obaja jazdci boli po skončení prvých pretekov diskvalifikovaní kvôli porušeniu technických pravidiel na ich monopostoch. Počas kvalifikácie na Veľkú cenu Monaka, mal Pérez nehodu a nemohol sa zúčastniť pretekov v Monaku ani na ďalšej Veľkej cene v Kanade, kde ho však už nahradil Pedro de la Rosa.

Kobayashi a Pérez zostali jazdcami počas sezóny 2012. Esteban Gutiérrez bol rezervným jazdcom. Po Veľkej cene Španielska Peter Sauber oznámil, že odovzdal vlastníctvo tretiny tímu Monishi Kaltenborn.

23. novembra 2012 bolo oznámené, že jazdcami v sezóne 2013 budú Nico Hülkenberg a Esteban Gutiérrez, pričom rezervným jazdcom bude Robin Frijns.

Hülkenberg prestúpil do tímu Force India a ku Gutiérrezovi sa v sezóne 2014 pridal Adrian Sutil.

Do ďalšej sezóny 2015 sa 1. novembra 2014 stal jazdcom Marcus Ericsson a o štyri dni neskôr sa k nemu pridal Felipe Nasr.

Ericsson a Nasr pretekali v tíme aj v nasledujúcej sezóne 2016. 20. júla 2016 bolo oznámené, že švajčiarská investičná skupina Longbow Finance S.A. odkúpila Sauberov aj Kaltenbornin podiel a stala sa jediným vlastníkom Sauberu. Pascal Picci nahradil Petera Saubera ako predseda predstavenstva a Monisha Kaltenborn zostala ako CEO a šéf tímu.

Ericsson zostal v tíme aj počas nasledujúcej sezóny 2017. 16. januára 2017 Nasra nahradil Pascal Wehrlein. Potom, čo Wehrlein utrpel zranenia počas nehody na Pretekoch šampiónov, ho počas prvých dvoch Veľkých cien nahradil tretí jazdec Ferrari Antonio Giovinazzi. Niekoľko dní pred Veľkou cenou Azerbajdžanu bolo oznámené, že Monisha Kaltenborn odstúpi z pozície tímovej šéfky a nahradí ju niekdajší tímový šéf Renaultu Frédéric Vasseur.

##### Alfa Romeo Sauber (2018)
V apríli 2017 bolo oznámené, že Sauber ukončí zmluvu o dodávaní motorov s Ferrari a začne odoberať motory Honda. 27. júla 2017 však tím oznámil, že tieto plány zrušil a nasledujúci deň potvrdil niekoľkoročnú zmluvu s Ferrari o dodávaní aktuálnych pohonných jednotiek, počínajúc sezónou 2018. 29. novembra 2017 Sauber oznámil, že podpísal niekoľkoročnú zmluvu o technickej a obchodnej spolupráci s Alfa Romeo a tím bude od sezóny 2018 vystupovať pod menom **Alfa Romeo Sauber F1 Team**. Dňa 2. decembra 2017 bolo oznámené, že jazdcami pre sezónu 2018 budú Charles Leclerc a Marcus Ericsson.

Tím obsadil 8. miesto v pohári konštruktérov, čo bolo dobrým výsledkom vzhľadom na rozpočet a konkurenciu uprostred poľa. Charles Leclerc dosiahol pre tím niekoľko bodovaných výsledkov, vrátane 6. miesta v Azerbajdžane.

##### Alfa Romeo Racing (20192021)
V rokoch 2019 a 2020 tím pokračoval ako Alfa Romeo Racing s jazdcami Kimi Räikkönen a Antonio Giovinazzi. Tím sa udržiaval v strede poľa so stabilným bodovaním a skončil 7. v pohári konštruktérov v sezónach 2019 a 2020. V roku 2021 výsledky mierne poklesli, pričom tím skončil 9. v pohári konštruktérov.

##### Alfa Romeo F1 Team ORLEN (2022)
V sezóne 2022 tím pokračoval pod názvom Alfa Romeo F1 Team ORLEN so zaujímavou zostavou Valtteri Bottas – nový jazdec s veľkými skúsenosťami a Zhou Guanyu – prvý čínsky pilot F1. Tím zvíťazil v boji o 6. miesto v ˇpohári konštruktérov, čo znamenalo zlepšenie oproti predchádzajúcim sezónam.

##### Alfa Romeo F1 Team Stake (2023)
Posledná sezóna partnerstva s Alfa Romeo bola 2023 a tím sa premenoval na Alfa Romeo F1 Team Stake. Výkonnosť sa však znížila a Sauber skončil 9. v pohári konštruktérov so skromnejšími výsledkami.

##### Stake F1 Team Kick Sauber (2024)
Po ukončení partnerstva s Alfa Romeo na konci roka 2023 sa tím vrátil k svojej tradičnej identite ako samostatný tím a pre sezóny 2024 – 2025 nastúpil pod názvom Stake F1 Team Kick Sauber. Rok 2024 bol veľmi náročný – monopost C44 mal obrovské problémy s tempom a spoľahlivosťou a tím získal len 4 body, čo znamenalo 10. miesto v Pohári konštruktérov.

##### Stake F1 Team Kick Sauber (finálna sezóna pod menom Sauber)
Sezóna 2025 znamenala výrazný posun vo výkonnosti oproti predchádzajúcemu roku. Tím uviedol nový monopost Kick Sauber C45 a v kombinácii s výraznými vylepšeniami zaznamenal viaceré bodované umiestnenia a dosiahol prvé pódium od roku 2012, keď Nico Hülkenberg obsadil 3. miesto na Veľkej cene Veľkej Británie. Tím zakončil sezónu v strede tabuľky pohára konštruktérov, s najlepšími výsledkami od čias Alfa Romeo.

## Partnerstvo a transformácia na Audi (pre 2026)
Po mnohých rokoch nezávislého pôsobenia a rôznych partnerstiev (BMW Sauber, Alfa Romeo), Sauber oznámil, že sa stane oficiálnym továrenským tímom Audi od sezóny 2026. Audi získalo menšinový podiel v Sauber Group v roku 2023 a pokračuje v rozširovaní investícií do tímu, pričom cieľom je vybudovať silný továrenský tím s vlastnou pohonnou jednotkou pri uvedení nových pravidiel pre rok 2026. Týmto sa po 33 rokoch práva „Sauber“ ako samostatná značka v F1 skončia – od roku 2026 bude tím fungovať ako továrenský Audi F1 Team.

## Kompletné výsledky v F1

## Iné projekty

## Referencie

## Externé odkazy
* Domovská stránka tímu
* História tímu Sauber F1 

Kategória:Tímy Formuly 1